钦定古今图书集成/历象汇编/乾象典/第010卷 > 书经 > 《皋陶谟》
## 钦定古今图书集成/历象汇编/乾象典/第010卷 > 书经 > 《皋陶谟》

天叙有典，敕我五典五惇哉！天秩有礼，自我五礼有
庸哉！同寅协恭和衷哉！天命有德，五服五章哉！天讨
有罪，五刑五用哉！政事懋哉懋哉。

〈大全〉朱子曰：“因其生而第之以其所当处者，谓之叙；因其叙而与之以其所当得者，谓之秩。”许多典礼都是天叙天秩下了，圣人只是因而敕正之，因而用出去而已。德之大者，则赏以服之大者；德之小者，则赏以服之小者；罪之大者，则罪以大底刑；罪之小者，则罪以小底刑。尽是天命天讨，圣人未尝加一毫私意于其间。

天聪明自我民聪明，天明畏自我民。明威达于上下，
敬哉有土！

〈蔡注〉天之聪明，非有视听也，因民之视听以为聪明。天之明畏，非有好恶也，因民之好恶以为明畏。民心所存，即天理之所在。